5 A o ka ‘ithekela’ nako mo dilong tse dingwe gore o e fetse le ba lelapa la gago? (Bala Baefeso 5:15, 16.) Malapa mangwe a dumalana ka gore ba fokotse nako e ba e dirisang ba lebile thelebishene kgotsa ba dirisa khomputara. A mangwe a leka ka natla gore ba je mmogo le fa e ka nna gangwe ka letsatsi. Mme ruri thulaganyo ya kobamelo ya lelapa e naya batsadi le bana tshono e e molemo ya gore ba nne le nako ya go atamalana le go tlotla ka dilo tsa semoya ba phuthologile! Go beela ura e le nosi kwa thoko beke le beke gore ba dire seno ke sengwe se se molemo, mme gone go tlhokega go le gontsi gore malapa a nne le puisano e e tswang pelong. Gore ba fitlhelele seno, ba tshwanetse go nna le puisano e e molemo ka metlha. Pele ga ngwana wa gago a ya sekolong, mmolelele sengwe se se kgothatsang, bala le ene temana ya letsatsi, kgotsa o rapele le ene. Go dira jalo go ka dira gore a nne le letsatsi le le molemo.